舟次生米值風作
作者：劉弇
朝代：宋

paragraphs: 東北有雲如搜墨，舟子熟視無人色。
忽然白氣變飛翻，拗怒波神起乘隙。
初從下游架玉壘，須臾一望熬酥白。
琳宮蒼茫失向背，野鳥高飛避漸翼。
紛紛翻舞殊未酣，萬馬躍入朝周客。
陽侯睢盱推選鋒，勢欲盡取奔鯨磔。
崩騰豈啻陵谷改，刷滌似病津涯窄。
大舟踉蹌愁失踞，小舟呼天手加額。
間於盤渦拆腥沫，疑課鮫魚助奔擲。
瀘川病客簸欲僵，頼是絙縻逃不測。
等閒覼縷或衣襦，倉卒何功補淪溺。
晚來風死回安瀾，由自漫空認飛礫。
咄嗟鴻毛寄微命，一朝濱死真兒劇。
明知屏翳不吾欺，何堪失便垂涎得。